Illum il-Kummissjoni qed tirrapporta dwar l-evalwazzjoni marbuta mal-issodisfar tar-rekwiżiti tal-liberalizzazzjoni tal-viża mill-Albanija, il-Bożnija-Ħerzegovina, il-Montenegro, il-Maċedonja ta' Fuq u s-Serbja, kif ukoll il-Georġja, il-Moldova u l-Ukrajna. Ir-rapport ikkonkluda li l-pajjiżi kkonċernati għadhom jissodisfaw ir-rekwiżiti tal-liberalizzazzjoni tal-viża, u li l-moviment mingħajr viża jkompli jġib benefiċċji ekonomiċi, soċjali u kulturali pożittivi għall-Istati Membri tal-UE u għall-pajjiżi sħab. Ir-rapport jiffoka fid-dettall fuq oqsma speċifiċi ta' sigurtà u ta' migrazzjoni fejn hija meħtieġa aktar azzjoni. Il-Viċi President għall-Promozzjoni tal-Istil ta' Ħajja Ewropew Tagħna, Margaritis Schinas qal: “F'dinja li qed issir dejjem aktar mobbli, l-UE qed tistinka għal mobilità ġusta u ordnata, u f'dan ir-rigward l-ivvjaġġar mingħajr viża fil-pajjiżi tal-Balkani tal-Punent u tas-Sħubija tal-Lvant jibqa' kisba kbira. Madankollu l-ivvjaġġar mingħajr viża jġorr miegħu responsabbiltajiet, u huma meħtieġa sforzi kontinwi biex titrazzan il-migrazzjoni irregolari u jiġu miġġielda l-korruzzjoni u l-kriminalità organizzata. Aħna nserrħu fuq is-sħab tagħna biex il-kisbiet f'dawn l-oqsma jiġu sostnuti, biex fl-interess komuni tagħna niżguraw li l-ivvjaġġar mingħajr viża jkun jista' jinżamm.” Il-Kummissarju għall-Affarijiet Interni Ylva Johansson qalet: “Il-liberalizzazzjoni tal-viża trawwem kuntatti bejn in-nies u ssaħħaħ ir-rabtiet bejn l-UE u ċ-ċittadini mill-pajjiżi tal-Balkani tal-Punent u tas-Sħubija tal-Lvant. Hija għodda b'saħħitha biex jitmexxew 'l quddiem ir-riformi li jittrasformaw, inkluż fil-qasam tal-ġustizzja u tas-sigurtà. Matul is-snin, rajna progress sinifikanti mis-sħab li ma jeħtiġux viża li jsaħħaħ ir-rabtiet ta' bejnietna. Huma meħtieġa sforzi kontinwi biex jinżammu dawn il-kisbiet.” Il-ġestjoni tal-migrazzjoni, tal-ażil u tal-fruntieri Il-pajjiżi kollha evalwati jkomplu jieħdu miżuri biex jindirizzaw il-migrazzjoni irregolari u l-isfidi għall-protezzjoni tal-fruntieri. Il-koordinazzjoni bejn l-awtoritajiet tal-fruntieri u l-kooperazzjoni dwar ir-riammissjoni u r-ritorn mal-pajjiżi kollha tal-Balkani tal-Punent u tas-Sħubija tal-Lvant għadhom pożittivi. Il-maġġoranza assoluta taċ-ċittadini mill-pajjiżi eżenti mill-obbligu ta' viża huma vjaġġaturi bona fide bi skop leġittimu li jivvjaġġaw lejn l-UE. Madankollu, huma meħtieġa aktar sforzi biex jiġi indirizzat it-tħassib li għaddej, inkluż permezz ta' kampanji ta' informazzjoni mmirati dwar id-drittijiet u l-obbligi tal-ivvjaġġar mingħajr viża: L-ordni pubbliku u s-sigurtà Il-pajjiżi kollha komplew jieħdu miżuri biex jipprevjenu u jiġġieldu l-kriminalità organizzata, inkluż billi jikkooperaw fuq livell operattiv mal-awtoritajiet tal-infurzar tal-liġi tal-Istati Membri. L-arranġamenti bilaterali biex jiġi implimentat il-Pjan ta' Azzjoni Konġunt bejn l-UE u l-Balkani tal-Punent dwar il-Ġlieda Kontra t-Terroriżmu huma pass importanti biex jiġu indirizzati l-oqsma prijoritarji ewlenin, inkluż il-prevenzjoni ta' kull forma ta' radikalizzazzjoni u ta' estremiżmu vjolenti, u l-isfidi ppreżentati minn ġellieda terroristi barranin u l-familji tagħhom li jirritornaw. Madankollu, huma meħtieġa aktar sforzi biex jiġi indirizzat it-tħassib dwar is-sigurtà minħabba sfidi li huma relatati mal-kriminalità: Il-passi li jmiss Il-Kummissjoni se tkompli timmonitorja l-issodisfar tar-rekwiżiti tal-liberalizzazzjoni tal-viża permezz ta' laqgħat ta' uffiċjali għolja, kif ukoll permezz ta' laqgħat u djalogi regolari fis-sottokumitat dwar il-Ġustizzja, il-Libertà u s-Sigurtà bejn l-UE u l-pajjiżi eżenti mill-obligu ta' viża. Għall-pajjiżi tal-Balkani tal-Punent, dan il-monitoraġġ se jseħħ ukoll permezz ta' rapporti regolari dwar it-tkabbir u, fejn rilevanti, tan-negozjati ta' adeżjoni mal-UE. Il-Kummissjoni se tkompli tipprovdi rappurtar lill-Parlament Ewropew u lill-Kunsill mill-inqas darba fis-sena. Sfond Ir-rapport tal-lum isegwi l-obbligu tal-Kummissjoni skont il-Mekkaniżmu ta' Sospensjoni tal-Viża Msaħħaħ, adottat f'Marzu 2017, biex timmontorja b'mod kontinwu jekk ir-rekwiżiti tal-liberalizzazzjoni tal-viża ġewx issodisfati mill-pajjiżi terzi u biex tirrapporta dwar dawn il-kwistjonijiet lill-Parlament Ewropew u lill-Kunsill mill-anqas darba fis-sena. Ir-rapport tal-lum huwa t-tielet wieħed skont il-Mekkaniżmu ta' Sospensjoni tal-Viża, wara l-Ewwel Rapport dwar il-Mekkaniżmu ta' Sospensjoni tal-Viża ta' Diċembru 2017 u t-Tieni Rapport dwar il-Mekkaniżmu ta' Sospensjoni tal-Viża maħruġ f'Diċembru 2018. Id-data minn dan ir-rapport tirrigwarda s-sena kalendarja 2019 u l-ewwel nofs tal-2020. Kollox ma' kollox, l-iskema tal-ivvjaġġar mingħajr viża laħqet l-objettiv tagħha: saħħet il-kuntatti bejn il-persuni tal-pajjiżi tal-Balkani tal-Punent u tas-Sħubija tal-Lvant u dawk tal-UE, inkluż bejn il-komunitajiet tad-dijaspora fl-Istati Membri, tejbet l-opportunitajiet kummerċjali u l-iskambji kulturali, u għenet liċ-ċittadini tal-pajjiżi eżenti mill-obbligu ta' viża biex isiru jafu aħjar lill-UE. L-evalwazzjoni tal-parametri referenzjarji tal-liberalizzazzjoni tal-viża tapplika għall-pajjiżi li kkonkludew b'suċċess id-djalogi rigward il-liberalizzazzjoni tal-viża skont il-pjanijiet ta' azzjoni u l-pjanijiet direzzjonali rilevanti, jiġifieri xi pajjiżi tal-Balkani tal-Punent u tas-Sħubija tal-Lvant. Ir-rapport jiffoka fuq l-oqsma fejn tenħtieġ aktar ħidma biex isir progress sostenibbli. L-ivvjaġġar mingħajr viża għaċ-ċittadini tal-Montenegro, tas-Serbja u tal-Maċedonja ta' Fuq ilu fis-seħħ minn Diċembru 2009. Għaċ-ċittadini tal-Albanija u tal-Bożnija-Ħerzegovina, l-ivvjaġġar mingħajr viża ilu possibbli sa mill-aħħar tal-2010. Għall-Moldova l-ivvjaġġar mingħajr viża daħal fis-seħħ f'April 2014, għall-Georgia f'Marzu 2017 u għall-Ukrajna f'Ġunju 2017. Għal Aktar Informazzjoni Il-MEMO: Rapport dwar li r-rekwiżiti ta' eżenzjoni mill-viża qed ikomplu jiġu ssodisfati Il-Mekkaniżmu ta' Sospensjoni tal-Viża Msaħħaħ L-ewwel Rapport dwar il-Mekkaniżmu ta' Sospensjoni tal-Viża It-tieni Rapport dwar il-Mekkaniżmu ta' Sospensjoni tal-Viża It-tielet Rapport dwar il-Mekkaniżmu ta' Sospensjoni tal-Viża